De første selvkørende busser kører nu i Aalborg

Tilladelsen blev givet i december og i dag er transportminister Benny Engelbrecht i Aalborg for at indvie Danmarks første selvkørende busser. Busserne skal køre på en særligt udvalgt rute i den østlige del Aalborg by og vil være et tilbud til alle byens borgere og besøgende.

– Det er ikke alene en stor dag for Aalborg Kommune og for aalborgenserne. Det er også en vigtig dag for hele landet. Vi er nu kommet så langt i den teknologiske udvikling, at vi kan rejse med førerløse busser. Det giver stof til eftertanke i forhold til den måde, vi ellers opfatter bustrafikken på herhjemme, fortæller transportminister Benny Engelbrecht, i en pressemeddelelse.

Træerne vokser dog ikke ind i himlen. De selvkørende busser må nemlig kun køre på et afgrænset stisystem i det østlige Aalborg – der er ikke mulighed for at møde bussen i nærheden af anden biltrafik. Der vil desuden være en guide i bussen, som er klar til at gribe ind, hvis der skulle opstå uforudsete hændelser.

Der indsættes i alt tre busser på ruten og de kører med tophastighed på 18 kilometer i timen.

De første selvkørende busser kører nu i Aalborg